Vinter-universiaden (studentlekene) i 1983 og 1989 ble arrangert i Sofia, og byen var søkerby til vinter-OL i 1992, 1994 og 2014. Hopprennene under universiaden ble arrangert i Borovets, som har Bulgarias eneste K90-bakke. Denne bakken er imidlertid umoderne, og var forfalt og helt ute av bruk i flere år fra 2001. Landets eneste hoppanlegg som er i vanlig bruk ligger i Samokov, der den største hoppbakken er K40, men også dette anlegget er slitt. Det bulgarske skiforbundet planlegger å bygge et nytt helårs treningsanlegg i Samokov med tre hoppbakker på opptil K70. Skiforbundet vurderer også om det skal bygges et anlegg med større hoppbakker i Sofia, ved foten av fjellet Vitosja. Borovets anses som uegnet for et nytt hoppanlegg fordi infrastrukturen i området er for dårlig.